Byekolonie gevind toe heuning teen die mure afloop | Netwerk24
Byekolonie gevind toe heuning teen die mure afloop
21 Julie 2020 06:39
'n Egpaar van Pennsilvanië, VSA, was nie bewus daarvan dat hulle duisende "huisgaste" het nie totdat vars heuning teen hul huis se mure afgeloop het.
Andrea Isabell en haar man, Justin, woon al vyf jaar in hul 100-jarige huis in die dorp Perkasie en het onlangs uitgevind dat hulle 'n massiewe bykolonie in hul huis se solder het.
Andrea sê dat die dorp twee weke gelede swaar reën gekry het. Hulle het eers gedink die strome wat teen die muur afloop, is water.
Die heuning wat teen die mure van 'n Amerikaanse gesin se huis afgeloop het. Foto: Facebook/Justin Isabell
Die volgende dag het hulle dit van nader bekyk en besef dit is vars heuning. Andrea het by hul kamervenster uitgekyk en heuningbye by 'n opening in die dak gesien in- en uitvlieg.
Die soet spoor het vanaf die solder, al langs die mure af op die tweede verdieping en die grondvloer tot in kelder geloop, sê Andrea.
Hul hond het ook gou besef hier is 'n soetigheid wat hy lustig kan aflek.
Allan Lattanzi, 'n kontrakteur wat al agt jaar met bye boer, is ontbied en hy raam dat daar 'n kolonie van tussen 20 000 en 30 000 bye in die huis se dak woon. Hy vermoed dat die reënwater in 'n heuningkoek beland het en die heuning verdun het sodat dit uitloop.
Lattanzi het Maandag die byekorf verwyder en sal die kolonie op sy eiendom hervestig.
In 'n video wat op Facebook geplaas is, het Justin 'n komiese handleiding vir huiseienaars aangebied met die titel "Hoe weet jy of jy 'n by-probleem het?"
"Ons het strome by die muur gesien afloop en het nie geweet wat dit was nie," het hy gesê. "So, met 'n deeglike lek . . . ja, dit ís heuning!" – Saamgestel uit CNN, 6ABC News en The Sun